Tsvangirai: Asiyamukeli Impumela Yokhetho
Emhlanganweni lentathelizindaba eHarvest House eHarare, uTsvangirai uthe kunengi okusolwa libandla lakhe ngendlela lolukhetho oluqhutshwe ngalo
HARARE — Okhokhela elinye lamacele eMDC uMnu. Morgan Tsvangirai uthi abeyamukeli impumela yokhetho. Emhlanganweni lentathelizindaba emahofisini eHarvest House, uTsvangirai uthi kunengi okusolwa libandla lakhe ngendlela lolukhetho oluqhutshwe ngoba kungasi zifiso zikazulu. Uthi kazizange zilandelwe lakancinyane iziqondiso zenhlanganiso yomanyano wamazwe angezansi kwezwekazi le Africa eye Sadc. Abenhlanganiso yeZimbabwe Election Support Network bathi amalunga abo abebona ngokuqhutshwa kokhetho bathi lanxa ukhetho luqhutshwe ngokuthula lokho akutsho ukuba luqhutshwe ngendlela. Esethula umbiko wakhe phezu kwabakubone ngalolu khetho isiphathamandla se Zesn uDr Solomon Zwana utshele intathelizindaba ukuba kunengi okusamele kulungisiswe. Omunye wamalunga e- board ye Zesn njalo engumqondisi we Bulawayo agenda uMnumzana Thabani Nyoni uthi kunengi okungabathokozosiyo okwenzakale kulolukhetho okufana lokwehluleka kukazulu wemadolobheni ukuba avote. Umgcinisihlalo wenhlanganiso ye Electoral Commission Forum- Sadc Observer Mission uNkosikazi Notemba Tjipuejan utshele intathelizindaba emhlanganweni ukuba ukhetho lwayizolo lanxa bezikhona inxgaki lapha lalaphaya luqhutshwe kahle. UTjipuejan umgcinisihlalo wenhlanganiso ebona ngezokhetho kwele Namibia uthi bazakucebisa abe ZEC phezu kokuba ilingusiswe njani i-Voters’ Role ibe ngcono kulalokho eyikho khona. Abenhlanganiso zakuleli ebezibona ngokuqhutshwa kokhetho zithi kazilandelwanga iziqondiso zomthetho wezokhetho okufana lokuba bekumele abamabandla wonke batholiswe i-Voters’ Role. Kunje abenhlanganiso ebona ngezokuqhutshwa kokhetho elizweni i-ZEC khona bezakwazisa uzulu okusemthethweni ukuba luhambe kanjani lolukhetho.